Þrír dómarar við Landsrétt hafa verið metnir hæfastir úr hópi átta umsækjenda til að gegna embætti dómara við Hæstarétt . Endanlegri umsögn dómnefndar um hæfni dómaraefnanna hefur ekki verið skilað en drögum að henni verið skilað til umsækjendanna átta til umsagnar . Fréttablaðið hefur eftir heimildum að þau Davíð Þór Björgvinsson , Sigurður Tómas Magnússon og Ingveldur Einarsdóttir séu þau þrjú sem metin hafa verið hæfust . Í frægu Excel-skjali dómnefndar um hæfni umsækjenda um embætti landsréttardómara , þegar fimmtán dómarar voru skipaðir í einu , voru þeir Davíð Þór og Sigurður Tómas efstir á blaði . Ingveldur var hins vegar sjötta á listanum . Tveir aðrir landsréttardómarar , Aðalsteinn E. Jónasson og Oddný Mjöll Arnardóttir , eru meðal umsækjenda um embættið við Hæstarétt nú . Í eldra mati dómnefndar var Aðalsteini skipar skör hærra en Ingveldi . Aðrir umsækjendur nú eru prófessorarnir Aðalheiður Jóhannsdóttir og Ása Ólafsdóttir en síðasti umsækjandinn er Guðni Á. Haraldsson lögmaður . Stefnt er að því að dómsmálaráðherra skipi nýjan dómara sem fyrst eftir að dómnefnd hefur lokið störfum . Sex dómarar hafa sinnt dómstörfum við Hæstarétt frá byrjun október en þá létu Markús Sigurbjörnsson og Viðar Már Matthíasson af embætti . Í hópi dómara við réttinn nú er ein kona , Gréta Baldursdóttir , en hún er komin á leyfilegan eftirlaunaaldur .